送胡推官赴無錫丞
作者：郭祥正
朝代：宋

paragraphs: 愛山不離山，君來訪山間。
山間只欠水，聽君語潺潺。
滋我山色秀，洗我塵心煩。
如何遽言别，鸞驂欲翩翻。
試才得佳邑，割雞鳴刀鐶。
雙親尚未老，伯氏趨朝班。
藍田玉一雙，浮出濡須灣。
天作王者瑞，寧獨名鄉關。
自憐困已甚，風流邈難攀。
新詩倘可寄，秋雁無空還。